Yesu Sɔle yɛ Getsemane Abɔɔ lɛ Mli | Yesu Wala Shihilɛ\nMATEO 26:30, 36-46 MARKO 14:26, 32-42 LUKA 22:39-46 YOHANE 18:1\nYESU YƐ GETSEMANE ABƆƆ LƐ MLI\nEHE LATSAA TSƆ TAMƆ LÁKULIBII\nYesu kɛ ebɔfoi anɔkwafoi lɛ esɔle egbe naa. No sɛɛ be ni ‘amɛlá yijiemɔ lalai amɛgbe naa lɛ, amɛje kpo kɛtee Oliv Gɔŋ lɛ nɔ.’ (Marko 14:26) Amɛyi mli kɛtsɔ bokagbɛ kɛtee abɔɔ ko ni atsɛɔ lɛ Getsemane, ni Yesu fɔɔ jɛmɛ yaa lɛ mli.\nBe ni amɛshɛ abɔɔ fɛfɛo nɛɛ mli yɛ oliv tsei lɛ ateŋ lɛ, Yesu shi bɔfoi lɛ ateŋ mɛi kpaanyɔ yɛ sɛɛ. Eeenyɛ efee akɛ bɔfoi nɛɛ mɛ yɛ abɔɔ lɛ naa, ejaakɛ ekɛɛ amɛ akɛ: “Nyɛtaraa shi yɛ biɛ, miiya miyasɔle yɛ jɛmɛ.” Yesu ŋɔ bɔfoi lɛ etɛ​—Petro, Yakobo, kɛ Yohane​—kɛtee abɔɔ lɛ mligbɛ tɔ̃ɔ. Ehe jara lɛ waa, ni ekɛɛ bɔfoi etɛ lɛ akɛ: “Miwerɛ eho mihe waa, kɛyashi gbele mli tete. Nyɛhia biɛ, ni nyɛkɛ mi ayaa nɔ abua.”​—Mateo 26:36-38.\nYesu shi amɛ kɛtee hiɛ fioo ni “eho ebu shi ni ebɔi sɔlemɔ.” Akɛni ehe miijara lɛ yɛ be nɛɛ mli hewɔ lɛ, mɛni ekɛɛ Nyɔŋmɔ? Esɔle akɛ: “Ataa, onyɛɔ nii fɛɛ ofeɔ; jiemɔ kpulu nɛɛ kɛje minɔ. Kɛ̃lɛ, jeee bɔ ni mi misumɔɔ, shi moŋ bɔ ni bo osumɔɔ.” (Marko 14:35, 36) Mɛni etsɔɔ lɛ? Ani eejo esɔ̃ akɛ Kpɔ̃lɔ lɛ naa foi? Dabi!\nBe ni Yesu yɔɔ ŋwɛi lɛ, ena bɔ ni Romabii lɛ piŋɔ mɛi waa ni amɛgbeɔ amɛ lɛ. Amrɔ nɛɛ, akɛni Yesu ji adesa ni yɔɔ henumɔ ni nuɔ piŋmɔ hu he hewɔ lɛ, enyaaa nɔ ni ekɛbaakpe lɛ he. Shi nɔ ni fe fɛɛ lɛ, ehao waa ejaakɛ eena akɛ, gbe ni abaagbe lɛ tamɔ efɔŋfeelɔ kpanaku ko lɛ baagbe e-Tsɛ lɛ gbɛ́i he guɔ. Etsɛŋ kwraa, abaasɛŋ lɛ yɛ tso jaŋŋ nɔ oookɛɛ mɔ ko ni ebɔ musu eshi Nyɔŋmɔ.\nBe ni Yesu esɔle be kplaŋŋ sɛɛ lɛ, eku esɛɛ eba bɔfoi etɛ lɛ aŋɔɔ, ni ebanina amɛ ni amɛmiiwɔ. Ekɛɛ Petro akɛ: “Ani nyɛnyɛɛɛ nyɛkɛ mi aya nɔ abu ŋmɛlɛtswaa kome po? Nyɛyaa nɔ nyɛbua ni nyɛsɔlea daa, koni nyɛkabote kaa mli.” Yesu yɔse akɛ etɔ bɔfoi lɛ waa, ni jenamɔ yi ewa hu. Ekɛfata he akɛ: “Mumɔ lɛ miisumɔ waa, shi heloo lɛ egbede.”​—Mateo 26:40, 41.\nAgbɛnɛ Yesu tee eyasɔle nɔ ni ji shii enyɔ nɔ ebi Nyɔŋmɔ koni ejie “kpulu nɛɛ” kɛje enɔ. Be ni eku esɛɛ eba ekoŋŋ lɛ, yɛ nɔ najiaŋ ni kulɛ bɔfoi etɛ lɛ miisɔle koni amɛkabote kaa mli lɛ, ebana akɛ amɛwɔ. Be ni Yesu kɛ amɛ wie lɛ, “amɛleee nɔ hetoo ni amɛbaahã lɛ.” (Marko 14:40) Yesu yiŋ etee nɔ ni ji shii etɛ nɔ, ni eyakula shi esɔle.\nGbe ni abaagbe Yesu tamɔ efɔŋfeelɔ ko lɛ miigba enaa waa, ejaakɛ no baagbe e-Tsɛ lɛ gbɛ́i lɛ he guɔ. Shi Yehowa miibo e-Bi lɛ sɔlemɔi lɛ atoi, no hewɔ lɛ etsu ŋwɛibɔfo ni ebawo lɛ hewalɛ. Enɛ fɛɛ sɛɛ lɛ, Yesu kpaaa e-Tsɛ lɛ faikpamɔ, moŋ lɛ etee nɔ “esɔle kɛ hiɛdɔɔ fe tsutsu lɛ.” Ehao fe nine. Sɔ̃ ni kã Yesu nɔ lɛ tsii naakpa! Ja etsu sɔ̃ lɛ he nii dani lɛ kɛ adesai ni heɔ yeɔ lɛ baahi shi kɛya naanɔ. Anɔkwa, “ehe latsaa tsɔ tamɔ lákulibii ni tsereɔ shwieɔ shikpɔŋ.”​—Luka 22:44.\nBe ni Yesu ku esɛɛ eba ebɔfoi lɛ aŋɔɔ nɔ ni ji shii etɛ nɔ lɛ, ebanina amɛ ekoŋŋ ni amɛmiiwɔ. Ekɛɛ amɛ akɛ: “Ŋmɛlɛtswaa ni tamɔ nɛkɛ nɔ nyɛwɔɔ ni nyɛjɔɔ nyɛhe nɛɛ! Naa! Ŋmɛlɛtswaa ni abaajie gbɔmɔ Bi lɛ awo eshafeelɔi adɛŋ lɛ eshɛ etã. Nyɛtea shi, nyɛhãa wɔyaa. Naa! Mɔ ni baajie mi ehã lɛ eshɛ shi etã.”​—Mateo 26:45, 46.\nLuka ni ji helatsalɔ lɛ etsɔɔɔ bɔ ni Yesu he latsaa “tsɔ tamɔ lákulibii” lɛ mli. (Luka 22:44) Ekolɛ Luka miiwie yɛ agwaseiaŋ akɛ, latsaa lɛ fee tamɔ lá ni miitsere kɛmiije fala mli. Datrɛfonyo ko ni atsɛɔ lɛ William D. Edwards lɛ wie he yɛ gbɛ kroko nɔ akɛ, eyɛ mli akɛ efɔɔɔ kaa moŋ, shi kɛ́ mɔ ko hao fe nine lɛ, ehe latsaa baanyɛ atsɔ lá. Kɛ́ lá lɛ tsɔmɔ hei ni latsaa tsɔmɔɔ kɛjeɔ kpo lɛ, ehãa hewolo lɛ feɔ bɔdɔbɔdɔ ni efeɔ fala.​—The Journal of the American Medical Association (JAMA).\nBe ni Yesu kɛ bɔfoi lɛ shi ŋwɛitsu lɛ nɔ lɛ, nɛgbɛ ekɛ amɛ tee?\nMɛni bɔfoi etɛ lɛ feɔ be ni Yesu sɔleɔ lɛ?\nMɛni Yesu he latsaa ni tsɔ tamɔ lákulibii lɛ tsɔɔ wɔ?\nKɛmaje Mɔ Ko Kɛmaje Mɔ Ko Esɔle Be Ni Ewerɛ Eho Ehe Waa\njy yitso 123 bf. 282-283